ઘટનાની વિગતવાર વાત કરવામાં આવે તો બોડેલીમાં રહેતા ખત્રી પરિવારના 10 લોકો કાર લઈને શનિવારે હાલોલમાં રહેતા તેમના સંબંધીને મળવા આવ્યા હતા. સંબંધીને મળ્યા બાદ ખત્રી પરિવાર ઇન્ડીકા કાર લઈને પોતાના ઘરે બોડેલી જવા પરત ફર્યો હતો. જ્યારે કાર હાલોલ-બોડેલી રોડ પર શિવરાજપુર નજીક પહોંચી ત્યારે ભાટ ગામના પાટીયા પાસે કારનું ટાયર અચાનક ફાટ્યું હતું. ટાયર ફાટીને કારમાંથી છૂટું પડી જવાના કારણે કાર સંતુલન ગુમાવીને ડિવાઈડર અને ગ્રીલ વગરના પાણી ભરેલા નાળામાં ખાબકી હતી. કાર નાળામાં ખાબકવાની જાણ આસપાસ રહેતા લોકોને થતા લોકો ઘટના સ્થળે દોડી આવ્યા હતા અને કારમાં ફસાયેલા લોકોને બચાવાની કામગીરી હાથ ધરી હતી. નાળામાં પાણી ભરાયેલું હોવાના કારણને ગામ લોકો દ્વારા કરવામાં આવતી બચાવ કામગીરીમાં મોટી મુશ્કેલી ઊભી થઈ હતી.